SKRIFTLIG FORESPØRGSEL E-1158/02

af Salvador Garriga Polledo (PPE-DE) til Kommissionen

(22. april 2002)

Om: Bedømmelse af matematikundervisningen i EU

Eksperterne har endnu en gang påpeget, at matematikundervisningen i samtlige medlemsstater lider under visse svagheder, hvilket især på det højteknologiske område fører til mangelfulde uddannelser.

Dette betyder, at EU som helhed placerer sig dårligt i forhold til de øvrige centre for teknologisk og videnskabelig udvikling i verden, og det er derfor nødvendigt at afhjælpe dette efterslæb med hensyn til studier og udvikling inden for matematisk videnskab i EU.

Bør der efter Kommissionens opfattelse iværksættes en generel og samlet undersøgelse omfattende samtlige medlemsstater med henblik på at bedømme matematikundervisningen i hele EU, som derefter kunne munde ud i radikale foranstaltninger med sigte på at forbedre matematikundervisningen på læreanstalterne i EU og afhjælpe de nuværende mangler og svagheder på dette område?

Svar afgivet på Kommissionens vegne af Viviane Reding

(20. juni 2002)

På mødet i februar 2001 vedtog Rådet (uddannelse) for første gang i EU's uddannelsespolitiks historie en rapport om uddannelsessystemernes konkrete fremtidige mål frem til 2010(1). Disse spørgsmål blev ligeledes drøftet på det uformelle møde mellem EU's undervisnings- og forskningsministre den 2. marts 2001 i Uppsala. Området matematik, naturvidenskab og teknologi er et af de prioriterede områder. Matematikundervisningen spiller en afgørende rolle for indlæring af naturvidenskab og teknologi, og har en direkte indflydelse på elevernes/de studerendes resultater inden for disse områder.

Derfor har en ekspertgruppe Matematik, naturvidenskab og teknologi bestående af repræsentanter fra de 15 EU-lande indledt en undersøgelse af, hvorledes tilgangen til de naturvidenskabelige og teknologiske studier kan øges. Hertil anvendes en arbejdsmetode med en række instrumenter såsom indikatorer og benchmarks. Der vil i den forbindelse blive lagt særligt vægt på, hvorledes unge kan tilskyndes til at indlede naturvidenskabelige eller tekniske studier og på en bæredygtig tilgang af kvalificerede undervisere inden for disse discipliner. Arbejdsgruppens første rapport forventes færdig ved udgangen af 2002.

Resultaterne af undersøgelsen PISA 2000 OECD's internationale program til opfølgning af elevernes fremskridt blev offentliggjort i begyndelsen af 2002. Undersøgelsen omhandlede 15-årige elevers færdigheder på tre områder, bl.a. matematik og naturvidenskab, og viste store forskelle mellem EU-landene og inden for de enkelte lande. Hovedparten af medlemsstaterne fremviser dog større kendskab til matematik end for eksempel USA. Der kan naturligvis ske forbedringer, men disse hører til medlemsstaternes beføjelser og er ikke et EU-anliggende.

Endelig bliver det med afsnittet videnskab og samfund i Fællesskabets sjette rammeprogram for forskning og teknologisk udvikling muligt at støtte foranstaltninger, der øger unges interesse for at gøre karriere inden for naturvidenskab, bl.a. ved hjælp af bedre metoder til præsentation af naturvidenskab inden for eller sideløbende med formel undervisning.

(1) Rapport fra Rådet Uddannelse til Det Europæiske Råd om Uddannelsessystemernes konkrete fremtidige mål Dokument nr. 5980/01 EDUC 18 af 14. februar 2001.